
Par peldētapmācības nodarbībām 5-6 gadīgiem Ādažu novada privāto pirmsskolas izglītības iestāžu izglītojamajiem

Ādažu novada pašvaldības domes 04.02.2026. ārkārtas sēdē tika pieņemti vairāki lēmumi, atceļot maksu par izglītojamo peldētapmācības nodarbībām pašvaldības pirmsskolas izglītības iestādēs ar 2026. gada 1. janvāri.
Lai izskatītu iespēju nodrošinātu vienlīdzības principu attiecībā uz visiem pašvaldībā deklarētajiem pirmsskolas vecuma bērniem, pašvaldība apzināja pašvaldības baseinu noslodzi savās pirmsskolas izglītības iestādēs, Ādažu novada administratīvajā teritorijā esošo privāto pirmsskolas izglītības iestāžu (turpmāk – PPII) izglītojamo ieinteresētību apmeklēt peldētapmācības nodarbības, peldētapmācības nodarbību organizēšanu, kā arī treneru pieejamību un atlīdzību 2026./2027. mācību gada ietvaros. 
Pašvaldības ieskatā tā spētu nodrošināt iespēju arī PPII izglītojamajiem apmeklēt peldētapmācības nodarbības Ādažu PII “Strautiņš” un Kadagas PII “Mežavēji” peldbaseinos, izstrādājot peldbaseinu noslodzes sabalansētu grafiku 2026./2027. mācību gadam un apmierinot gan pašvaldības PII, gan arī PPII izglītojamo peldētapmācības vajadzības 5-6 gadīgiem izglītojamajiem. PPII patstāvīgi veidos pakalpojuma saņēmēju sarakstus un organizēs izglītojamo nokļūšanu uz un no peldētapmācības nodarbību vietām.
Ieceres izpildei peldētapmācību nodarbību trenera pakalpojumam nepieciešams noteikt papildu 7 stundas nedēļā. Ietekme uz pašvaldības budžetu no 2026. gada septembra līdz decembrim būs 6098,40 euro (stundas likme 45 EUR/h un PVN) un 2027. gadā (10 mēneši) tā būs 15 246 euro.
Pamatojoties uz Pašvaldību likuma 4. panta pirmās daļas 4. punktu, Izglītības likuma 3.1 panta pirmo daļu, Bērnu tiesību aizsardzības likuma 6. panta 2.1 daļas 2. un 4. punktu, domes Izglītības, kultūras, sporta un sociālās komitejas 03.06.2026. atzinumu, kā arī Finanšu komitejas 11.06.2026.  atzinumu, Ādažu novada pašvaldības dome
NOLEMJ:
1. Nodrošināt peldētapmācības nodarbības Ādažu novada administratīvajā teritorijā esošo privāto pirmsskolas izglītības iestāžu 5-6 gadīgiem izglītojamajiem pašvaldības peldbaseinos sākot ar 2026. gada 1. septembri.
2. Centrālās pārvaldes Izglītības un jaunatnes nodaļai:
2.1. organizēt cenu aptauju par peldētapmācības trenera pakalpojuma sniegšanu un organizēt līguma noslēgšanu;
2.2. iekļaut nodaļas 2027. gada budžeta tāmē finanšu līdzekļus 15 246 euro apmērā 1. punkta izpildei un organizēt lēmuma izpildi.
3. Lēmuma izpildei nepieciešamo finansējumu 6098,40 euro nodrošināt no pašvaldības 2026. gada budžeta nesadalītajiem finanšu līdzekļiem.
4. Centrālās pārvaldes Finanšu nodaļai organizēt pašvaldības 2026. gada budžeta grozījumu veikšanu 3. punkta izpildei.
5. Pašvaldības izpilddirektoram organizēt lēmuma izpildes kontroli.



Pašvaldības domes priekšsēdētājs							G. Miglāns

